**Република Србија**

**Национални савет за културу**

 **Београд, Влајковићева 3**

 **Броj:06-00-7/2015-01**

**Датум:10. новембар 2015.**

 **ДС**

**З А П И С Н И К**

**СА 42. РЕДОВНЕ СЕДНИЦЕ НАЦИОНАЛНОГ САВЕТА ЗА КУЛТУРУ КОЈА ЈЕ ОДРЖАНА 10. НОВЕМБРА 2015. ГОДИНЕ**

 Састављен дана 10.новембра 2015. године, у згради Народне скупштине Републике Србије, Београд, Краља Милана број 14, у Зеленом салону, на Четрдесетдругој редовној седници Националног савета за културу (у даљем тексту: Савет).

 Започето у 13.05 часова.

 Присутни:

 1. Милета Продановић, председник Савета

 2. Егон Савин, заменик председника Савета

 3. Душко Паунковић, члан

 4. Жарко Драгојевић, члан

 5. Ивана Стефановић, члан

 6. Слободан Вујовић, члан

 7. Карољ Вичек, члан

 8.Дејан Стојановић, секретар

 Свој изостанак са данашње седнице оправдали су чланови: Миро Вуксановић, Душан Ковачевић, Милица Тодоровић, Александар Денић, Марина Нешковић, Душан Оташевић, Горан Паскаљевић и Мирослав Могоровић.

 Милета Продановић, председник Савета, поздравља присутне чланове и обавештава да се данашња седница тонски снима, а да ће транскрипт бити достављен члановима Савета и предлаже да се данашња седница одржи без обзира на чињеницу да седници присуствује само седам чланова Савета и да нема кворума за одлучивање.

 Председникпредлаже за данашњу седницу следећи

**ДНЕВНИ РЕД**

1. Усвајање записника са Тридесетдевете редовне седнице Савета;

2. Усвајање записника са Четртдесете редовне седнице Савета;

3. Усвајање записника са Четрдесетпрве редовне седнице Савета;

4. Усвајање текста писма Министру Ивану Тасовцу поводом планова да се на Београдској тврђави у Доњем граду обнови град деспота Стефана Лазаревића;

5. Информисање чланова Савета о одржаној седници Одбора за културу и информисање Народне скупштине

6. Дописи упућени Савету;

7. Припрема наредне седнице;

 8. Разно

Предлог Дневног реда је једногласно усвојен.

**Тачка 1.**

На Записник са Тридесетдевете седнице Савета није било примедби од стране присутних чланова. Имајући у виду чињеницу да нема кворума за доношење одлука Записник није усвојен. Предлог да се о овом записнику изјасне чланови Савета на електронској седници је једногласно прихваћен од стране присутних чланова Савета.

**Тачка 2.**

На Записник са Четрдесете седнице Савета није било примедби од стране присутних чланова. Имајући у виду чињеницу да нема кворума за доношење одлука Записник није усвојен. Предлог да се о овом записнику изјасне чланови Савета на електронској седници је једногласно прихваћен од стране присутних чланова Савета.

**Тачка 3.**

На Записник са Четрдесетпрве седнице Савета није било примедби од стране присутних чланова. Имајући у виду чињеницу да нема кворума за доношење одлука Записник није усвојен. Предлог да се о овом записнику изјасне чланови Савета на електронској седници је једногласно прихваћен од стране присутних чланова Савета.

У оквиру ова тачке Дневног реда Ивана Стефановић је поставила питање везано за достављање стенограма јер чланови Савета већ дуго времена нису добили стенограме и указала да би било неопходно да председавајући приликом давања речи дискутантима изговори и њихово име како не би било недоумице ко је од чланова Савета имао реч.

Ивана Стефановић је подсетила присутне да је на Четрдесетпрвој седници Савета у оквирутачке Разно предложила текст саопштења за јавност које се односи на реконструкцију Музеја савремене уметности и перформанс који је био заказан на платоу испред музеја. Након прочитаног текста је уследило излагање Игора Јовичића, секретара Министарства културе и информисања, које у једном делу није било тачно чиме су чланови Савета доведени у заблуду. Тај део излагања се односио на обавезу да се за перформанс заказан на платоу испред Музеја савремене уметности морало тражити одобрење надлежне управе полиције Града Београда што није било тачно.

Председник Савета је у дискусији истакао да није постојала законска обавеза пријављивања скупа испред Музеја савремене уметности поводом 50 година од оснивања музеја.

**Тачка 4.**

Поводом четврте тачке Дневног реда председник Савета је прочитао писмо које би требало упутити Министру Ивану Тасовцу поводом планова да се на Београдској тврђави у Доњем граду обнови град деспота Стефана Лазаревића, предложио да се након слања текст писма постави на сајт Савета и констатовао да је прочитани текст блажа варијанта у односу на иницијални текст.

Жарко Драгојевић је указао да је он једном већ дао сагласност на прву варијанту писма и поставио питање на чији предлог је извршена корекција.

Председник Савета је подсетио присутне да су запослани у области заштите културне баштине имали састанак поводом тога, да сви сумњају да ће се то и реализовати и предложили да реакција не буде превише бурна и да се реакција на објављену вест одложи.

Жарко Драгојевић је предложио да се писмо допуни следећом реченицом: Национални савет за културу моли министра да га обавести о ставу Министарства културе и информисања према овом проблему.

Предлог је једногласно усвојен и биће упућен свим члановима Савета ради изјашњавања на електронској седници.

**Тачка 5.**

Председник Савета је обавестио присутне да министар неће моћи присуствовати данашњој седници због обавеза, да је министар изразио сагласност са примедбама Савета на Предлог закона о изменама и допунама Закона о култури са посебним освртом на национална признања за допринос у култури где је постигнута сагласност да је у прошлости било пуно брљотина и да је потребно то уредити на један бољи начин.

 Слободан Вујовић је присутне обавестио да су на састанку Одбора за културу и инфромисање Народне скупштине поред председника Продановића, чланова Савета Душка Паунковића и Слободана Вујовића, били присутни представници десет уметничких удружењаи представници свих политичких странака у Парламенту. Примедбе на Предлог закона о изменама и допунама Закона о култури, које су још једном размотрене на предлог Иване Стефановић, су добро образложене од стране преседника Продановића а Душко Паунковић је аналитички обрадио статус слободних уметника. Народни посланици су информисани о проблемима са министарством и министром, да је сарадња на јако ниском нивоу и да све примедбе које је Савет упутио на Нацрт закона о изменама и допунама Закона о култури нису имале никакав одјек. Посланици су обавештени и о јавној расправи на којој је било присутно преко 200 културних радника одржаној у Народној библиотеци Србије поводом Нацрта закона који је трајао четири сата, на коме су министарство представаљала само два правника, да се није водио записник и да се састанак није тонски снимао.Присутни посланици су изјавили да ће подржати изнете предлоге Савета.

 Председник Савета је пренео потврду да су све посланичке групе добиле обе верзије примедби како на Нацрт законатако и на Предлог закона. Пренето је уверење председавајуће Одбора за културу и информисање, Весне Марјановић, да ће се одржати још један састанак са представницима Министарства културе и информисања. Извештај о раду Савета је предат председници Народне скупштине и може се очекивати заказивање седнице Одбора на којој ће се о њему расправљати. Утисак који се стекао након завршене седнице је био да позиција Националног савета за културу још није сасвим јасна свим посланицима, да су неки посланици бранили министра иако није било никакве критике на његов рачун и да није уверен да ће сви подржати изнете предлоге.

 Слободан Вујовић је истакао да су сви посланици били сагласни да национална признања за допринос у култури требају да се и даље додељују, да Савет треба да има активно учешће у изради Стратегије развоја културе и да се сви чуде да Стратегија још није израђена.

 Душко Паунковић је још једном указао да су предлози произашли из жеље да се текст Предлога закона о изменама и допунама Закона о културипобољша и да буде што мање проблема у примени закона у пракси.

**Тачка 6.**

Поводом ове тачке Дневног реда председник Савета је прочитао допис који је послало Удружење „Ћирилица”из Новог Сада, који је насловљен „Главним актуелним кривцима за разбијање српског језика н више језика и прогон српске ћирилице”и све адресе на које је допис послат. Ранија пракса је била да се пошиљаоцу дописа одговори у форми да је допис примљен к знању и предложио да се на овај допис не одговара.

Слободан Вујовић је истакао да је на седници Одбора за културу и информисање Кординациони одбор уметничких удружења дао амандман на Предлог закона тако да се у члану 3. дода нова тачка 3а која гласи: „стварање услова за заштиту српског језика и ћириличног писма” и подржао је тај предлог, да је то довољно а да је дописивање сувишно.

Жарко Драгојевић је изнео свој став да треба одговорити на допис јер ништа не кошта и да се на тај начин Савет штити од евентуалних критика.

Душко Паунковић је предложио да се не одговара на прочитани допис.

Председник је предложио да се овог пута не пошаље никакав одговор.

**Тачка 7.**

Председник је упознао присутне и са чињеницом да је потребно изабрати представнике Савета на седници накојој ће се разматрати Извештај о раду Савета као и на седници поводом Предлога закона о изменама и допунама Законао култури. Предложено је да се искористи присутво на седници Одбора за културу и информисање и одржи конференција за штампу те да је потребно присуство већег броја чланова Савета.

 Душко Паунковић је указао да новинске агенције преузимају саопштења Савета али да се она не преносе од странемедија.

 Секретар Савета је обавестио присутне чланове о поступку дистрибуције саопштења Савета након одржане седнице и да је проблем у самим медијима јер главни уредници не препознају значај те вести док новинске агенције саопштењапреносе промптно.

 Душко Паунковић је указао да би било добро присуствовати седници Одбора за културу и информисање и искористити прилику да се представници министарства убеде и прихвате изнете предлоге.

 Председник Савета је рекао да конференција за штампу буде организована након одржане седнице Одбора за културу и информисање на којој ће се разматрати Извештај о раду Савета.

 Слободан Вујовић је подржао одлазак на седницу на којој ће се још једном изнети предлози на Предлог закона и указао да је исто толико важно одржати конференцију за штампу.

 Предложено је да се термин одржавања наредне седнице одреди у складу са обавезама министра како би се обезбедило његово присуство седници. Предложено је да се на следећој седници расправља о Позоришној уметности у Србији данас, да се на седницу позову представници Народног позоришта, Српског народног позоришта, Југословенског драмског позоришта и једног позоришта из унутрашњости. Овлашћен је секретар Савета да упути дописе директорима позоришта ради присуства наредној седници Савета.

 Седница је завршена у 14.20 часова.

Записничар: Председник:

Дејан Стојановић Милета Продановић